
Nr. 46/2021

PËR DISA SHTESA DHE NDRYSHIME NË LIGJIN NR. 98/2016, 
“PËR ORGANIZIMIN E PUSHTETIT GJYQËSOR NË REPUBLIKËN E SHQIPËRISË”

Në mbështetje të neneve 81 dhe 83, pika 1, të Kushtetutës, me propozimin e një deputeti, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 98/2016, “Për organizimin e pushtetit gjyqësor në Republikën e Shqipërisë” bëhen këto shtesa e ndryshime: 

Neni 1

Në nenin 2, shkronja “e”, ndryshohet si më poshtë:
“e) “Ndihmës ligjor” është ndihmësi që ushtron funksionin e tij në Njësinë e Shërbimit Ligjor pranë gjykatave të shkallës së parë dhe gjykatave të apelit.”.

Neni 2 

Në nenin 17, pika 5, fjalia e parë ndryshohet si më poshtë:
“Degët e gjykatave gjykojnë çështje civile dhe penale që gjykohen nga një gjyqtar i vetëm.”.

Neni 3

Neni 24 ndryshohet si më poshtë:
	“Gjykatat me juridiksion të përgjithshëm të shkallës së parë dhe të apelit, gjykatat administrative të shkallës së parë dhe të apelit, si dhe gjykata e posaçme, për gjykimin e veprave penale të korrupsionit dhe krimit të organizuar të shkallës së parë dhe të apelit, gjykojnë me trup gjykues të përbërë nga një gjyqtar, ose me trup gjykues të përbërë nga 3 gjyqtarë, sipas parashikimeve të ligjeve procedurale, përveç rasteve kur në ligj parashikohet ndryshe.”. 

Neni 4

	Në nenin 26 bëhen shtesat dhe ndryshimet e mëposhtme:
1. Në fjalinë e dytë, të pikës 3, pas togfjalëshit “mbledhja e përgjithshme e gjyqtarëve” shtohet togfjalëshi “ndërmjet gjyqtarëve që ushtrojnë detyrën në atë gjykatë”.
2. Në pikën 4, fjalia e tretë ndryshohet si më poshtë:
“Mbledhja e përgjithshme e gjyqtarëve është e vlefshme kur marrin pjesë shumica e anëtarëve që ushtrojnë detyrën në gjykatë.”.
3. Pas pikës 5 shtohet pika 5/1 me këtë përmbajtje:
“5/1 Në rastet kur nuk konkurron asnjë nga gjyqtarët që plotësojnë kriterin e përvojës minimale profesionale, ose kur asnjë nga gjyqtarët e gjykatës nuk e ka këtë përvojë, zëvendëskryetari i gjykatës zgjidhet ndërmjet gjyqtarëve të tjerë, që ushtrojnë funksionin në atë gjykatë, për një mandat njëvjeçar me të drejtë rizgjedhjeje.”. 

Neni 5

Në nenin 29, pika 1, pas fjalisë së parë shtohet fjalia me këtë përmbajtje: 
“Në mbledhje marrin pjesë të gjithë gjyqtarët që ushtrojnë detyrën. Mbledhja është e vlefshme kur marrin pjesë shumica e gjyqtarëve.”.

Neni 6

Në nenin 31 bëhen shtesat dhe ndryshimet e mëposhtme:
1. Në pikën 2, fjalia e dytë ndryshohet si më poshtë:
“Kolegji Civil gjykon në kolegj me trup gjykues të përbërë nga 3 gjyqtarë. Në rastet e gjykimeve, për njësimin dhe zhvillimin e praktikës gjyqësore, Kolegji Civil gjykon në kolegje me trup gjykues të përbërë nga 5 gjyqtarë.”.
2. Në pikën 3, fjalia e dytë ndryshohet si më poshtë:
“Kolegji Penal gjykon në kolegj me trup gjykues të përbërë nga 3 gjyqtarë. Në rastet e gjykimeve, për njësimin dhe zhvillimin e praktikës gjyqësore, Kolegji Penal gjykon në kolegje me trup gjykues të përbërë nga 5 gjyqtarë.”.
3. Në pikën 3, fjalia e fundit shfuqizohet.
4. Në pikën 4, fjalia e dytë ndryshohet si më poshtë:
“Kolegji Administrativ gjykon me 3 gjyqtarë të gjitha çështjet, me përjashtim të rekurseve të paraqitura kundër vendimeve të Gjykatës Administrative të Apelit, që kanë shqyrtuar padi ndaj aktit nënligjor normativ, si dhe gjykimeve në seancë gjyqësore, për njësimin ose zhvillimin e praktikës gjyqësore, të cilat gjykohen me 5 gjyqtarë.”.
5. Pika 5, ndryshohet si më poshtë:
“5. Trupi gjykues kryesohet nga kryetari i kolegjit dhe në mungesë të tij nga gjyqtari relator. Në rastin kur në trup gjykues është kryetari i gjykatës, ai kryesohet nga ky i fundit.”.

Neni 7

[bookmark: _GoBack]Në nenin 32, pika  2, ndryshohet si më poshtë:
“2. Kolegjet e Bashkuara shqyrtojnë çështjet kur lind nevoja për ndryshimin e praktikës gjyqësore të njësuar sipas rregullave të caktuara në legjislacionin procedural civil, penal dhe administrativ në fuqi.”.
Neni 8

Në nenin 34, pika 6, bëhen shtesat dhe ndryshimet e mëposhtme:
1. Në shkronjën “b” numri “10” zëvendësohet me numrin “5”.
2. Shkronja “e” shfuqizohet.

Neni 9

Në nenin 42 bëhen shtesat dhe ndryshimet e mëposhtme:
1. Titulli i nenit ndryshohet në “Ndihmësit ligjorë të gjykatave të shkallës së parë dhe të gjykatave të apelit”.
2. Pika 1 ndryshohet si më poshtë:
“1. Pranë gjykatave të shkallës së parë dhe gjykatave të apelit mund të funksionojë Njësia e Shërbimit Ligjor, e përbërë nga ndihmësit ligjorë, e krijuar me vendim të Këshillit të Lartë Gjyqësor.”. 
3. Pas pikës 1, shtohet pika 1/1, me këtë përmbajtje:
“1/1 Këshilli i Lartë Gjyqësor cakton numrin e ndihmësve ligjorë për çdo gjykatë duke u bazuar në domosdoshmërinë e tyre për mbarëvajtjen e punës në gjykatë, pasi ka vlerësuar kriteret e përcaktuara në nenin 15, pika 3, shkronja “b”, të këtij ligji, llojin dhe natyrën e çështjeve për t’u përpunuar dhe përgatitur nga ndihmësit ligjorë, si dhe pas marrjes së mendimit të Këshillit të Gjykatës, ministrit të Drejtësisë dhe ministrit të Financave. Numri i ndihmësve ligjorë nuk mund të jetë më i madh se numri i përgjithshëm i gjyqtarëve.”.
4. Pika 10 ndryshohet si më poshtë:
“10. Këshilli i Lartë Gjyqësor miraton rregulla të detajuara për kushtet dhe kriteret profesionale që duhet të përmbushin ndihmësit ligjorë në gjykatat e shkallës së parë dhe gjykatat e apelit, llojin dhe natyrën e detyrave të ndihmësve ligjorë, llojin dhe natyrën e çështjeve për t’u përpunuar dhe përgatitur nga ndihmësit ligjorë, për kriteret dhe procedurat për ndarjen e çështjeve me short, si dhe vlerëson rregullisht ngarkesën e punës së ndihmësve ligjorë dhe siguron një numër të përshtatshëm të tyre për çdo gjykatë.”.

Neni 10

Në nenin 50, shkronja “c” ndryshohet si më poshtë:
“c) ndihmësi ligjor në gjykatën e shkallës së parë dhe gjykatën e apelit;”.

Neni 11

Në nenin 53 bëhen shtesat dhe ndryshimet e mëposhtme:
1. Në pikën 4, shkronja “a” ndryshohet si më poshtë:
“a) të verifikojë plotësimin nga kandidatët të kritereve të përgjithshme dhe të veçanta për vendin e punës, si dhe të pasurisë dhe figurës;”.
2. Në pikën 9, pas fjalisë së parë shtohet fjalia me këtë përmbajtje:
“Për verifikimin e pasurisë dhe figurës së kandidatëve ndiqen të njëjtat rregulla, si dhe për kandidatët për formimin fillestar, për magjistratë, sipas ligjit “Për statusin e gjyqtarëve dhe prokurorëve në Republikën e Shqipërisë”.”.

Neni 12

Në nenin 56 bëhen ndryshimet e mëposhtme:
1. Në pikën 2 pas togfjalëshit “Për pozicionin e ndihmësit ligjor në” shtohet togfjalëshi “gjykatat e shkallës së parë dhe”.
2. Në pikën 2, shkronja “b” ndryshohet si më poshtë: 
“b) të kenë përvojë profesionale jo më pak se tre vjet si nëpunës në sistemin gjyqësor ose të prokurorisë, në administratën publike, profesionet e lira ligjore, mësimdhënie në fakultetet e drejtësisë, ose në çdo pozicion tjetër të barasvlershëm me to, në sektorin privat ose në organizatat ndërkombëtare.”.

Neni 13

Në nenin 64, pika 10 shfuqizohet.

Neni 14

Pas nenit 83, shtohet neni 83/1 më këtë përmbajtje:

“Neni 83/1
Përvoja profesionale e zëvendëskryetarit të gjykatës

Përjashtimisht, deri në përfundimin e procesit të rivlerësimit kalimtar të gjyqtarëve dhe prokurorëve sipas ligjit, kandidati për zëvendëskryetar të gjykatës së shkallës së parë duhet të ketë të paktën tre vjet përvojë profesionale si gjyqtar, ndërsa kandidati për zëvendëskryetar të gjykatës së apelit duhet të ketë të paktën tre vjet përvojë profesionale si gjyqtar i gjykatës së apelit.”.

Neni 15

Në nenin 85, pas pikës 2, shtohet pika 2/1 me këtë përmbajtje:
“2/1 Për sekretarët gjyqësorë në detyrë, që kanë mbi 3 vjet përvojë pune në këtë pozicion dhe janë me arsim të lartë, kriteri i diplomimit në drejtësi nuk përbën shkak për të mos njohur statusin e nëpunësit gjyqësor civil, nëse Këshilli i Gjykatës vlerëson pozitivisht performancën e tij në punë.”.
Neni 16

Ky ligj hyn në fuqi 15 ditë pas botimit në Fletoren Zyrtare.

KRYETAR
Gramoz Ruçi

Miratuar në datën 23.3.2021.

